KIRJALLINEN KYSYMYS E-0350/01 esittäjä(t): Raffaele Lombardo (PPE-DE) komissiolle. Kiireelliset toimet BSE:n torjumiseksi.



Virallinen lehti nro 318 E , 13/11/2001 s. 0037 - 0039



KIRJALLINEN KYSYMYS E-0350/01 esittäjä(t): Raffaele Lombardo (PPE-DE) komissiolle (13. helmikuuta 2001) Aihe: Kiireelliset toimet BSE:n torjumiseksi BSE ja siihen liittyvät taudit uhkaavat vakavasti ihmisten terveyttä Euroopassa. Yhteisön lokakuussa 1990 julkaisema asiakirja, jossa annettiin ohjeita taudin vaarojen ja laajuuden minimoimiseksi yksinomaan taloudellisista ja kaupallisista syistä, oli pelottavaa luettavaa. Yhteisön toimielimillä on kuitenkin velvollisuus noudattaa EY:n perustamissopimuksen 152 ja 153 artiklan määräyksiä kansanterveyden suojelusta ja kuluttajansuojasta. Edellä esitetyn perusteella pyydän komissiota vastaamaan seuraaviin kysymyksiin: - Mihin kiireellisiin toimiin on ryhdyttävä sen selvittämiseksi, ketkä ovat poliittisessa vastuussa tällaisesta tuomittavasta kampanjasta, jossa levitettiin vääriä tietoja ja syyllistyttiin salailuun, ja miten heitä olisi rankaistava? - Aikooko komissio määrätä jäsenvaltioissa pakollisiksi tarkastukset, jotka eivät koske yksinomaan yli 30 kuukauden ikäisiä nautoja vaan kaikkia ihmisravinnoksi tarkoitettuja eläimiä niiden iästä ja maantieteellisestä alkuperästä huolimatta, ja ryhtyä aiheellisiin toimiin testien levittämiseksi kaikkiin maailman maihin? - Onko komission mielestä tarpeellista kehottaa asiaan erikoistuneita tutkimuslaitoksia tutkimaan kiireellisesti myös, mitä vaaroja eläinjauhon käyttämisestä on kalankasvatusalalla, ja ottaa käyttöön sekä ruokintaa että altaiden puhdistamiseen käytettyjä kemiallisia aineita koskevat tiukat tarkastukset ja soveltaa ennalta varautumisen periaatetta, jos on olemassa pientäkään epäilystä mahdollisista riskeistä? - Aikooko komissio vahvistaa 24. toukokuuta 2000 tehdyssä direktiiviehdotuksessa esitetyt toimet, jotka koskivat hormonaalisesti vaikuttavien aineiden käytön kieltämistä eläinten kasvatuksessa, ja laajentaa niitä? David Byrnen komission puolesta antama vastaus (17. toukokuuta 2001) Naudan spongiformia enkefalopatiaa (BSE) koskevan, 12. lokakuuta 1990 päivätyn sisäisen muistion osalta komissio haluaa viitata vastauksiin, jotka aiheesta on jo annettu Goldsmithin esittämään kirjalliseen kysymykseen P-1975/96(1), Cabezón Alonson kysymykseen E-1819/97(2) ja Muscardinin ja muiden kysymykseen E-3767/97(3). Päätös testauksen keskittämisestä yli 30 kuukauden ikäisiin eläimiin perustuu testien herkkyyteen ja BSE:n keskimääräiseen itämisaikaan, joka on 4-5 vuotta. Kaikista BSE-tapauksista vain 0,05 % on havaittu alle 31 kuukauden ikäisissä naudoissa. Suurin osa näistä tapauksista esiintyi lisäksi Yhdistyneessä kuningaskunnassa BSE-epidemian huippuaikana, jolloin naudat olivat alttiina erittäin suurille määrille saastunutta rehua. Tällä hetkellä käytössä olevilla testeillä pystytään havaitsemaan BSE-tauti sen kliinisessä vaiheessa tai lähellä kliinistä vaihetta muttei vielä itämisvaiheessa. Tutkimuksissa pyritään kehittämään herkempiä testejä, joilla pystyttäisiin havaitsemaan tauti jo aikaisemmin itämisvaiheessa. Nykyisten sääntöjen mukaan kaikki yli 30 kuukauden ikäiset naudat, jotka teurastetaan ihmisravinnoksi yhteisössä, on testattava. Itävallalla, Suomella ja Ruotsilla on mahdollisuus poiketa tästä vaatimuksesta niiden eläinten osalta, jotka teurastetaan niiden kansallisia markkinoita varten. Poikkeus myönnettiin, koska näissä jäsenvaltioissa on tieteellisen ohjauskomitean arvion mukaan alhaisempi BSE-riski. BSE:hen liittyvien tuontisääntöjen yhdenmukaistamisen on tarkoitus tapahtua Euroopan parlamentin ja neuvoston asetusehdotuksen puitteissa; kyseessä on parhaillaan käsiteltävänä oleva ehdotus asetukseksi tiettyjen tarttuvien spongiformisten enkefalopatioiden (TSE) ehkäisyä ja valvontaa koskevista säännöistä(4). Tuontia koskevat edellytykset perustuvat kunkin jäsenvaltion BSE-riskin tieteelliseen arvioon ja sen tarkasteluun, mitkä ovat asianmukaisimmat keinot riskin hallintaan, mukaan lukien testaus. Alan kansainvälistä standardia koskevat suositukset on myös otettava huomioon. Tällä hetkellä kansainvälisessä standardissa ei suositella BSE-testausta teurastuksessa kauppaa koskevana edellytyksenä. Tähän mennessä TSE-tapauksia ei ole ilmoitettu kaloissa. TSE:iden esiintymistä viljellyissä kaloissa koskeva tutkimushanke on käynnissä yhteisön rahoittaman Fair-ohjelman puitteissa. Eläimistä saadun jauhon syöttäminen tuotantoeläimille, myös viljellyille kaloille, on ollut kiellettyä 1. päivästä tammikuuta 2001. Kalajauhoa voi poikkeuksellisesti syöttää viljellyille kaloille yhteisön lainsäädännössä vahvistettujen tiukkojen valvonta- ja tuotantoedellytysten mukaisesti. Kalajauho on tuotettava yksinomaisesti avomereltä saaduista kaloista tai tuoreista kalan sivutuotteista, jotka on saatu elintarvikkeeksi kalatuotteita valmistavilta laitoksilta. Nämä edellytykset ovat asiaa koskevien tuoreimpien tieteellisten tietojen mukaisia. Euroopan parlamentin ja neuvoston direktiivissä 98/8/EY(5) (annettu 16. helmikuuta 1998) annetaan puitteet säännöille, jotka koskevat biosidituotteiden markkinoille saattamista; perusedellytyksenä on ihmisten, eläinten ja ympäristön suojelun korkea taso. Kaikki hormonit, joilla on estrogeeni-, androgeeni- tai gestageenivaikutusta ja joita voidaan käyttää kasvunedistäjänä, kuuluvat Euroopan parlamentin ja neuvoston direktiiviehdotuksen(6) piiriin; kyseessä on ehdotus direktiiviksi tiettyjen hormonaalista tai tyrostaattista vaikutusta omaavien aineiden ja beta-agonistien käytön kieltämisestä kotieläintuotannossa 29. huhtikuuta 1996 annetun neuvoston direktiivin 96/22/EY(7) muuttamisesta. Ehdotuksessa kielletään näiden aineiden käyttö kasvunedistäjinä. Komissio odottaa, että parlamentti ja neuvosto hyväksyisivät ehdotuksen. (1) EYVL C 11, 13.1.1997. (2) EYVL C 21, 22.1.1998. (3) EYVL C 174, 8.6.1998. (4) EYVL C 258, 10.9.1999. (5) EYVL L 123, 24.4.1998. (6) EYVL C 337 E, 28.11.2000. (7) EYVL L 125, 23.5.1996.